钦定古今图书集成/理学汇编/文学典/第081卷 > 何恪
## 钦定古今图书集成/理学汇编/文学典/第081卷 > 何恪

按《浙江通志》：“恪字茂公，义乌人。父矩，多材略，睦寇窃
发，诣军门献策，主师杨维忠用其言以取胜，奏补承
信郎，监恩州酒税。营卒谋为变，密白守郡而往，诛其
元恶，释其诖误。上功转承节郎，神武后军统制。刘光
世辟主管本府机宜文字，未逾月径归。每谓人曰：‘使
吾二子文行有成，胜吾拥使节，疏侯封也’。”恪与兄恢
皆感励而力学。及同上春官，恪中选，恢欣然曰：“是足
以报吾父矣。”遂谢场屋。恪性好古，藏书至万卷，博览
而工于文。初主永新簿，再调徽州录事参军，未赴，诣
阙上万言书，进兴复二十策，与朝论不合。归治园筑
亭，奉母为乐。所著有《南湖集》二十卷。从孙器、噩，器取
进士，终于广昌丞，善为古诗。噩亦工诗，有《曲江集》。